Diari Oficial de la Generalitat Valenciana


Sumari del DOGV 4258, del 28-05-2002 (2002/5532)

ORDE de 17 de maig de 2002, de la Conselleria d'Economia, Hisenda i Ocupació, per la qual s'aprova amb caràcter experimental el procediment general per a la concessió d'ajudes econòmiques per al desenvolupament del Programa Valencià de Formació Professional Ocupacional, i es convoquen estes per a l'any 2002.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4258

Data del DOGV
:   28-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/5532


Data del document
:   17-05-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * ajuda pública
    * administració local
    * lluita contra l'atur
    * suport econòmic
    * formació professional
    * ajuda a l'ocupació

ORDE de 17 de maig de 2002, de la Conselleria d'Economia, Hisenda i Ocupació, per la qual s'aprova amb caràcter experimental el procediment general per a la concessió d'ajudes econòmiques per al desenvolupament del Programa Valencià de Formació Professional Ocupacional, i es convoquen estes per a l'any 2002. [2002/F5532]
  
Entre els diversos objectius que es pretenen aconseguir per mitjà de la formació professional, es troba la consolidació d'una estructura productiva capaç de generar ocupació en tots els sectors i les activitats econòmics que existixen en un territori definit. En el cas específic de la Comunitat Valenciana, on hi ha sectors productius especialitzats en l'àmbit local o comarcal i que posseïxen una llarga tradició i experiència, este objectiu, si és el cas, aconseguix una importància molt destacada i exigix la realització de polítiques flexibles i innovadores en este camp de la formació professional.
  
El Fons Social Europeu, a través del Programa Operatiu 2000-2006, ha considerat necessari que el Govern Valencià desenvolupe una política específica de formació professional ocupacional adreçada a millorar la qualificació de les persones que es troben en desocupació i que desitgen accedir a un lloc de treball en els sectors representatius de l'economia valenciana.
  
D'esta manera, per mitjà d'esta actuació s'aconseguix atendre els tres grans eixos en què es manifesta l'oferta de formació en l'àmbit de la Comunitat Valenciana i donar-hi una major consistència i coherència interna.
  
Per mitjà del Pla Nacional de Formació i Inserció Professional, aprovat pel Reial Decret 631/1993, de 3 de maig, es garantix la millora de les qualificacions professionals de les persones en desocupació que assistixen a una àmplia xarxa de centres col·laboradors que executen la programació modular dissenyada per la Direcció General de Formació i Qualificació Professional del SERVEF, sobre la base dels estudis socioeconòmics realitzats durant cada any.
  
A través del Programa de Tallers de Formació i Inserció Laboral, aprovat per l'Orde de 18 de gener de 2002, de la Conselleria d'Economia, Hisenda i Ocupació, també finançat pel Programa Operatiu de la Comunitat Valenciana, es proporciona una formació específica que té en compte les característiques personals dels destinataris. D'esta manera, este programa permet als distints col·lectius que tenen majors dificultats objectives per a accedir al mercat laboral, participar en programes formatius a mesura que tenen en compte les seues necessitats d'informació, orientació i formació.
  
La principal característica del nou programa d'ajudes que es pretén impulsar amb caràcter experimental per mitjà d'esta orde és impulsar i fomentar la realització d'accions formatives en sectors relacionats amb les modernes tecnologies de la informació, els nous jaciments d'ocupació, el medi ambient o la dinamització del món rural.
  
Amb tot això es busca aconseguir una formació ocupacional que responga a les necessitats de l'empresa valenciana, bàsicament xicoteta i mitjana empresa, de disposar de professionals adaptats a les qualificacions per elles demandades, responent al mateix temps als objectius del Pacte Valencià pel Creixement i l'Ocupació.
  
En virtut d'això, i fent ús de les facultats que em conferix la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
Ordene
  
Capítol I
  
Normes generals
  
Article 1. Objecte, àmbit i gestió
  
1. L'objecte d'esta orde és establir amb caràcter experimental per a l'any 2002 el marc regulador del Programa Valencià de Formació Professional Ocupacional per a fomentar i desenvolupar activitats formatives a treballadores i treballadors valencians en situació de desocupació que complementen la seua qualificació professional i faciliten la seua inserció laboral, especialment en sectors relacionats amb les modernes tecnologies de la informació, amb els nous jaciments d'ocupació, el medi ambient, o la dinamització del món rural.
  
Totes les accions se hauran de realitzar a la Comunitat Valenciana.
  
2. La gestió de les ajudes previstes en esta orde correspondrà al Servici Valencià d'Ocupació i Formació.
  
Article 2. Naturalesa de les ajudes
  
Les ajudes previstes en esta disposició tindran la naturalesa jurídica de subvencions públiques i aniran destinades al finançament total o parcial de les accions que es realitzen a la seua empara.
  
Article 3. Beneficiaris
  
Podran sol·licitar les ajudes previstes en esta orde les següents entitats:
  
- Les empreses privades o públiques, siguen tant persones físiques com jurídiques.
  
- Les entitats locals.
  
- Les organitzacions empresarials.
  
- Les organitzacions sindicals.
  
- D'altres entitats sense ànim de lucre.
  
Els que aspiren a ser perceptors de les distintes ajudes hauran de reunir els requisits generals següents:
  
- Tindre personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Orde de 30 de maig de 1996, de la Conselleria d'Economia i Hisenda.
  
- Acreditar capacitat suficient de mitjans materials, humans i organitzatius per a complir els objectius establits en el programa.
  
Article 4. Destinataris dels cursos
  
Podran participar en els cursos corresponents a este programa les persones que a l'inici de la corresponent acció formativa es troben desocupades i inscrites en algun centre SERVEF d'ocupació, així com els treballadors eventuals del Règim Especial Agrari en situació de desocupació no subsidiada; no es poden simultaniejar l'assistència a distintes accions formatives impartides o subvencionades pel Servici Valencià d'Ocupació i Formació.
  
Article 5. Difusió
  
Serà obligació de les entitats beneficiàries de les ajudes regulades en esta orde donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, de conformitat amb les instruccions i models que a este efecte subministre el Servici Valencià d'Ocupació i Formació.
  
Capítol II
  
Procediment
  
Article 6. Presentació de sol·licituds, documentació i termini
  
1. El termini de presentació de sol·licituds de les ajudes regulades en esta orde serà de 15 dies naturals a partir del sendemà de la publicació en el Diari Oficial de la Generalitat Valenciana, i queda condicionada l'obtenció de l'ajuda a l'existència de crèdit disponible.
  
2. Les sol·licituds es presentaran en qualsevol dels registres del Servici Valencià d'Ocupació i Formació, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats. Cada sol·licitud es formularà incloent totes les accions que l'entitat sol·licitant presente en el seu àmbit provincial.
  
3. Tota sol·licitud haurà d'anar acompanyada de la següent documentació:
  
- Documentació acreditativa i identificadora de l'entitat sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i amb la Seguretat Social en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data d'acabament del termini de presentació de la sol·licitud.
  
- Projecte de les actuacions que es desitgen desenvolupar, indicant si el desenvolupament de les actuacions tindrà lloc de forma presencial o semipresencial. Estos projectes es presentaran en suport magnètic i en paper.
  
- Documentació acreditativa que es disposa del dret d'ús del local en què es va a realitzar l'acció formativa, així com la descripció i els plànols de les instal·lacions que es vagen a utilitzar per al desenvolupament de l'acció formativa, llevat que es tracte d'unes instal·lacions homologades a favor del sol·licitant a l'empara del que preveu l'Orde de 18 d'octubre de 1999, de la Conselleria d'Ocupació, (DOGV núm. 3.615, de 29.10.1999), modificada per l'Orde de 7 de gener de 2002, de la Conselleria d'Economia, Hisenda i Ocupació (DOGV núm. 4.169, de 16.01.2002), per a impartir alguna especialitat formativa relacionada amb el projecte presentat a l'empara d'esta orde.
  
No s'aportaran els tres primers documents més amunt mencionats si estigueren ja en poder de la Conselleria d'Economia, Hisenda i Ocupació per haver sigut aportats en el mateix exercici o en l'immediatament anterior.
  
Quan la sol·licitud no reunisca els requisits establits en esta orde o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà l'interessat perquè en un termini de 10 dies esmene la falta o acompanye els documents necessaris, amb indicació que si així no ho fera, es considerarà que desistix de la seua petició, prèvia resolució que haurà de ser dictada en els termes prevists en l'article 42 de la citada llei.
  
Article 7. Projecte d'actuacions que es vagen a realitzar
  
Les entitats sol·licitants elaboraran i presentaran, d'acord amb el que preveu l'article 6.3 d'esta orde, un projecte individualitzat per a cada acció formativa en el qual s'arreplegaran per este orde els següents aspectes:
  
1. Dades generals de l'acció formativa:
  
- Denominació del curs.
  
- Lloc d'impartició (carrer o plaça i número de policia).
  
- Nombre de participants, que no serà ni inferior a 6 ni superior a 15, excepte el que preveu l'article 31 d'esta orde.
  
- Nombre d'hores, que no serà inferior a 100 hores ni superior a 300 hores.
  
- Forma en què es desenvoluparà l'acció formativa.
  
2. Formulació dels objectius que el desenvolupament del curs pot complir en relació amb la qualificació professional que es vaja a proporcionar i amb la inserció laboral prevista de forma detallada, amb indicació:
  
2.1. Objectius d'aprenentatge
  
Es formularan detalladament les competències previstes per a l'alumnat en finalitzar el curs, d'acord amb les necessitats detectades en recursos humans que justifiquen la programació de l'acció.
  
2.2. Pla d'inserció
  
A fi de justificar la programació de l'acció formativa, s'haurà d'indicar quines són les empreses destinatàries de l'acció formativa i que sol·liciten, impulsen o col·laboren en el disseny del curs, de manera que els seus continguts coincidisquen amb les seues necessitats empresarials de recursos humans.
  
Per a això, hauran d'indicar de cada una de les empreses associades al curs el seu nom, activitat econòmica, persona de contacte, càrrec en l'empresa i número de telèfon.
  
Haurà d'indicar-se en este apartat el percentatge d'inserció laboral de l'alumnat que finalitze el curs, que voluntàriament s'assumisca i que no serà inferior al 50%.
  
3. Continguts teoricopràctics, que podran ser els corresponents a les especialitats formatives arreplegades en el Fitxer d'Especialitats Formatives de l'INEM, i que en tot cas hauran de tindre una estructura modular i incloure necessàriament, llevat que estigueren arreplegats en el corresponent programa:
  
A) Un mòdul de Formació i Orientació Laboral, amb una duració de 20 hores, que constarà dels següents apartats:
  
1. Seguretat i salut en el treball, amb una duració total de 10 hores i el contingut de la qual serà:
  
a) Conceptes bàsics sobre seguretat i salut en el treball (amb una duració de 4 hores)
  
- El treball i la salut: els riscs professionals. Factors de risc.
  
- Danys derivats de treball. Els accidents de treball i les malalties professionals. Altres patologies derivades del treball.
  
- Marc normatiu bàsic en matèria de prevenció de riscs laborals. Drets i deures bàsics en esta matèria.
  
b) Riscs generals i prevenció (amb una duració de 4 hores)
  
- Riscs lligats a les condicions de seguretat.
  
- Riscs lligats al medi ambient de treball.
  
- La càrrega de treball, la fatiga i la insatisfacció laboral.
  
- Sistemes elementals de control de riscos. Protecció col·lectiva i individual.
  
c) Riscs específics i prevenció, corresponents a l'activitat del curs (amb una duració de 2 hores)
  
2. Inserció laboral, amb una duració de 10 hores i amb el següent contingut:
  
a) Tècniques de recerca d'ocupació.
  
b) Informació laboral.
  
c) Orientació laboral.
  
B) Un mòdul de sensibilització mediambiental, amb una duració de nou hores, adreçat a introduir l'alumne en el coneixement dels principals problemes mediambientals, tant en l'àmbit general, com en l'àmbit laboral i les seues possibles solucions, amb els següents continguts:
  
- Conceptes bàsics.
  
- Característiques principals i conseqüències de l'actual model de desenvolupament.
  
- Solucions a l'actual model de desenvolupament.
  
- Principals problemes originats per la contaminació de l'agricultura i ramaderia, la indústria, la construcció i els servicis.
  
- Organismes i institucions locals, nacionals i internacionals en matèria de medi ambient.
  
- Bones pràctiques mediambientals en la indústria, l'agricultura, la construcció i els servicis.
  
4. Indicació expressa de les dades del perfil del professor o professora (titulació, experiència professional i docent, formació en didàctica...).
  
5. Descripció d'espais, mitjans i materials que es vagen a utilitzar durant el desenvolupament del curs, ajustat tot això a la forma, presencial o semipresencial, en què estiga prevista la realització de l'acció formativa. Esta descripció se cenyirà a infraestructures lligades a la docència en qüestió.
  
6. Metodologia d'impartició.
  
7. Compromís, si és procedent, de realització de pràctiques no laborals en els termes arreplegats en el capítol IV d'esta orde.
  
8. Desglossament detallat del pressupost necessari per a portar a terme l'acció formativa.
  
9. Entitats o organismes que col·laboren en el finançament de l'acció.
  
10. Proposta organitzativa.
  
Article 8. Valoració de les sol·licituds
  
1.Tota sol·licitud estarà subjecta a:
  
a) Una valoració prèvia a càrrec del personal de les direccions territorials del Servici Valencià d'Ocupació i Formació, que supervisarà si es complixen els requisits formals prevists en esta orde i valorarà els espais, mitjans i materials prevists utilitzar per al desenvolupament de l'acció formativa d'acord amb els criteris establits en l'Orde de 18 d'octubre de 1999, de la Conselleria d'Ocupació, sobre homologació d'especialitats formatives.
  
b) Una valoració material a càrrec de la taula tècnica prevista en l'article 11 de l'Orde de 18 de gener de 2002, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral (DOGV núm. 4.178, de 29.01.2002), que analitzarà:
  
- Els objectius prevists de l'acció formativa.
  
- El contingut de les accions que es vagen a desenvolupar.
  
- La seua metodologia.
  
- La idoneïtat del personal docent.
  
?L'alumnat a què es destinarà l'acció formativa.
  
- La capacitat de l'entitat.
  
- Les expectatives d'ocupació i el compromís d'inserció voluntàriament assumit per les entitats sol·licitants, que no serà inferior al 50% dels alumnes que finalitzen l'acció formativa.
  
2. Realitzada la valoració, s'efectuaran les propostes de resolució atenent l'adequació i l'oportunitat de l'acció, l'actuació i la distribució territorial, així com la modalitat, propostes que hauran d'estar prou motivades, amb indicació dels factors o criteris tinguts en compte en la valoració i la seua aplicació concreta.
  
Article 9. Tramitació, resolució i recursos
  
1. Efectuada la valoració de la sol·licitud, el director general del Servici Valencià d'Ocupació i Formació, o persona en qui haja delegat, dictarà la resolució procedent d'acord amb l'orde de puntuació obtinguda en la valoració prevista en l'article anterior, fins a exhaurir el pressupost assignat.
  
En el cas que la dotació pressupostària s'incrementara amb posterioritat, les sol·licituds que no hagueren pogut ser ateses fins el citat moment ho seran a càrrec del citat increment segons l'orde de puntuació.
  
2. El text de les resolucions contindrà les dades relatives a cada acció, denominació d'esta, número d'expedient, entitat col·laboradora, duració horària, nombre d'alumnes, modalitat d'impartició, quantia concedida, i incorporarà, si és procedent, les condicions, obligacions i determinacions accessòries a les quals haja de subjectar-se l'entitat beneficiària.
  
3. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del Servei Valencià d'Ocupació i Formació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i això sense perjuí que subsistisca l'obligació legal de resoldre sobre la petició formulada.
  
5. Les resolucions que dicte el director general del Servici Valencià d'Ocupació i Formació a l'empara d'este orde esgoten la via administrativa, i contra les dites resolucions s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des del sendemà de la notificació de la resolució, d'acord amb el que establix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que consideren procedent.
  
Davant de la desestimació per silenci administratiu, podrà interposar-se contra l'acte presumpte idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el número 3 d'este article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
Article 10. Obligacions de les entitats beneficiàries
  
Són obligacions de les entitats beneficiàries:
  
- Realitzar les accions subvencionades segons el que preveu esta orde i la resolució d'aprovació, i justificar-ne l'execució.
  
- Facilitar al Servici Valencià d'Ocupació i Formació les tasques de seguiment i control tècnic.
  
- Sotmetre's a les accions de control que s'establixen en esta orde.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar al Servici Valencià d'Ocupació i Formació la concessió de qualsevol altra subvenció o ajuda que amb la mateixa finalitat els siga atorgada per una altra administració o ens públic o privat.
  
- No percebre cap quantitat de l'alumnat participant en l'acció subvencionada.
  
- Portar comptabilitat codificada de les despeses imputables a cada subvenció concedida.
  
- Donar a conéixer als alumnes de forma inequívoca que estan participant en un programa subvencionat per la Conselleria d'Economia, Hisenda i Ocupació de la Generalitat Valenciana i cofinançat pel Fons Social Europeu.
  
- Pagar als alumnes la corresponent ajuda per assistència.
  
- En el cas de realitzar pràctiques no laborals, comunicar als representants legals dels treballadors dels centres laborals en què es realitzen les pràctiques, així com a la inspecció provincial de Treball corresponent, la llista d'alumnes participants en este programa, la duració i el seu programa formatiu.
  
Article 11. Costs elegibles per a les entitats beneficiàries
  
I) Els costs elegibles es distribuiran en:
  
A) Part A. Despeses de professorat i control de la docència
  
1.Quedaran compresos en este concepte:
  
- Salaris del professorat o, si és procedent, del servici docent extern, per a l'horari d'impartició de les accions formatives, avaluacions i revisions periòdiques dels alumnes, preparació de classes, tutories i orientació a l'alumnat.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte alié, amb obligació de l'afiliació i/o alta en la Seguretat Social.
  
- Costs del control de la qualitat de la docència. Este concepte haurà d'estar especificat en el projecte que acompanya la sol·licitud de l'acció formativa, si es van a justificar despeses. Amb caràcter merament enunciatiu i no limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millores, la identificació d'àrees de millores, les enquestes al professorat i a l'alumnat, l'atenció a l'alumnat fora de les hores lectives, etc.
  
Les activitats de control de qualitat de la docència podran ser exercides per personal no docent. Com a màxim, l'import que s'impute a este apartat serà el 10% del total que figure en la resolució de concessió com a part A.
  
2. Únicament s'admetran justificants de pagaments a persones físiques tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a ella, i queda expressament prohibida la subcontractació.
  
B) Part B. Despeses d'organització o institucionals, entre les quals s'inclouran:
  
1. Costs indirectes:
  
- Despeses d'assegurances d'accidents de l'alumnat per al període de presència real d'este, que comprendrà l'accident in itinere i els succeïts en les pràctiques no laborals.
  
- Despeses de selecció de l'alumnat, quan es justifiquen i es motiven adequadament.
  
- Despeses de personal directiu i administratiu atribuïbles al desenvolupament de l'acció formativa. En cap cas esta despesa podrà superar el 15% del total de la part B que figure en la resolució de concessió. Seran imputables les despeses que es produïsquen tant en el període de la realització de l'acció objecte de la subvenció com en els 15 dies anteriors a l'inici i els 15 dies posteriors a l'acabament.
  
- Despeses generals atribuïbles a l'acció formativa:
  
· Despeses de publicitat que responguen a les actuacions realitzades en compliment del que disposa l'article 5 d'esta norma;
  
· Despeses de lloguers tant d'instal·lacions com de maquinària lligada directament a la docència.
  
· Despeses d'energia elèctrica, combustible i, en general, manteniment de les instal·lacions i equips docents.
  
· Despeses de comunicació (fax, telèfon, connexió Internet, etc.), fins a un màxim del 5% del total de la part B que figure en la resolució de concessió, excepte en el cas que l'acció formativa siga realitzada de forma semipresencial.
  
2. Costs directes, com ara:
  
- Amortització d'instal·lacions, equips i ferramentes, que hauran de tindre sempre una connexió directa amb l'activitat docent, i pel període d'esta, de l'entitat col·laboradora en qüestió, de duració superior a un exercici natural, excloent-se la d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció, i en cap cas podran superar el 25% del total de la part B que figure en la resolució de concessió.
  
- Material consumible adquirit per al desenvolupament de la docència no recuperable a l'acabament del curs.
  
- Altres costs imputables a l'acció formativa, en particular:
  
· Compra de material didàctic.
  
· Despeses de traducció de materials d'ensenyança.
  
· Despeses de recopilació, edició, impressió, de materials d'ensenyança.
  
· Despeses derivades de la realització de les pràctiques no laborals.
  
En el cas de les despeses generals i d'altres costs prevists en el punt anterior, excepte els derivats de la realització de les pràctiques no laborals, l'entitat beneficiària haurà d'acompanyar a la documentació exigida amb caràcter general per a la justificació de despeses, una memòria per acció formativa explicativa dels càlculs realitzats per a imputar els citats costs.
  
C) Part C. Despeses d'ajuda per assistència a l'alumnat de les accions
  
II) No es considerarà cost elegible, en cap de les parts de la subvenció anteriorment citades, l'IVA o d'altres càrregues tributàries quan siguen susceptibles de ser compensades per l'entitat beneficiària. A estos efectes, haurà d'aportar la documentació acreditativa d'estar exempta de presentar declaració de l'IVA.
  
III) Les accions hauran de ser realitzades pel sol·licitant, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article tercer, i queda expressament prohibida la subcontractació.
  
Article 12. Quantia de la subvenció
  
1. Sempre que hi haja crèdit adequat i suficient en els pressuposts de la Generalitat Valenciana per a atendre estos programes, es podrà atorgar subvencions a cadascun dels projectes presentats a l'empara d'esta orde de huit euros per hora i alumne, distribuïdes de la següent manera:
  
- Part A: cinc euros, per hora i alumne.
  
- Part B: tres euros, per hora i alumne.
  
En el cas que els alumnes només pogueren realitzar les pràctiques en la modalitat presencial en grups inferiors a cinc, per al càlcul del mòdul a les hores de pràctiques en el centre de formació (no les PNL) es podran incrementar en un 300%.
  
2. Els alumnes participants en una acció formativa realitzada a l'empara d'esta Orde podran percebre una ajuda econòmica (part C) en concepte d'assistència per import de sis euros per dia realment assistit.
  
Article 13. Liquidació de les ajudes
  
1. L'import de la subvenció es farà efectiu en finalitzar l'acció subvencionada, i serà necessària la presentació de la declaració de despeses efectivament realitzades per la impartició d'aquella, a través de l'aplicació informàtica SIDEC, que s'entregarà pel Servici Valencià d'Ocupació i Formació a les entitats que impartisquen l'acció formativa quan s'inicie, adjuntant la següent documentació:
  
Per a la part A:
  
- Documents justificatius de la despesa corresponents. Les despeses corresponents al salari del professorat poden abraçar un període comprés entre 15 dies abans de l'inici de l'acció formativa i 15 dies posteriors a l'acabament d'esta.
  
- Resguards de les transferències bancàries de les quantitats corresponents als imports dels salaris.
  
Per a la part B:
  
· Documents justificatius de la despesa corresponent.
  
· La memòria a què fa referència l'article 11.B).2 d'esta orde.
  
· Pòlissa de l'assegurança de l'alumnat, en el cas que no s'haja aportat amb anterioritat.
  
· En el cas d'incloure pràctiques no laborals, s'haurà d'aportar per cada empresa en què hagen tingut lloc, relació nominal dels alumnes diàriament assistents amb el vistiplau de l'instructor/a, el nombre total d'hores i el rebut de la corresponent quantitat firmat pel representant de l'empresa en què s'hagen realitzat aquelles.
  
Per a la part C:
  
- Llista d'alumnes assistents a les accions formatives i un rebut individualitzat i firmat acreditatiu de la recepció per l'alumne de l'ajuda per assistència, així com els corresponents parts d'assistència diària degudament firmats pels alumnes.
  
Així mateix haurà d'acompanyar-se la documentació justificativa de la inserció realitzada en cas de compromís d'inserció, prenent-se en compte únicament per a acreditar la inserció els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, independentment de l'activitat que es tracte. Les altes en el Règim Especial de Treballadors Autònoms de l'alumnat d'una acció formativa es tindran en compte a l'efecte d'acreditar la inserció compromesa.
  
La citada declaració de despeses i la remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des del sendemà de l'acabament de l'acció formativa, si en la resolució no se'n fixara un altre de distint.
  
2. Es podrà avançar a l'entitat beneficiària el percentatge màxim de l'import de l'ajuda que establisca per a estos supòsits la vigent legislació, previ aval bancari a favor de la Generalitat Valenciana en la forma legalment prevista. Estaran exemptes de l'obligació de prestar avals les entitats locals i les empreses el capital social de les quals estiga participat per la Generalitat Valenciana en més d'un 80% o per les seues entitats autònomes.
  
Article 14. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades que en el conjunt superen el cost de l'activitat que ha de realitzar el beneficiari, podran donar lloc a la minoració de la subvenció concedida.
  
En especial, a la vista de la documentació presentada relativa a l'acció formativa realitzada per l'entitat, es minorarà la subvenció concedida en els següents supòsits:
  
- No haver impartit la totalitat de les hores lectives aprovades per resolució. Es procedirà en este supòsit a la minoració proporcional de la subvenció concedida.
  
- Per baixes dels alumnes:
  
· Durant la primera meitat del període de duració del curs, l'entitat podrà incorporar nous alumnes fins a completar-ne el nombre que fixa la resolució de concessió, i substituir els alumnes que hagen sigut baixa amb noves altes. La diferència entre el nombre d'alumnes que establix la resolució i els alumnes realment participants en la meitat del curs determinarà la minoració proporcional en la part A i en la part B de la subvenció concedida o de l'import de la subvenció resultant una vegada practicada la minoració per hores, si és procedent.
  
· Quan en la segona meitat del curs es produïra una disminució del nombre d'alumnes no imputable a l'entitat col·laboradora, només es minorarà la part B de la subvenció concedida o de la subvenció recalculada, si és procedent, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació degudament acreditada, que podrà ser-ho mitjançant declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
· Per no haver justificat en els termes establits en l'Orde i en la resolució de concessió d'ajudes la totalitat de les despeses subvencionades.
  
· Per no ajustar-se el personal docent al perfil del professorat previst en el projecte formatiu. En este cas la minoració s'efectuarà únicament respecte de la despesa corresponent al citat professor.
  
· Per no haver acreditat íntegrament el compromís d'inserció assumit per l'entitat. Esta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes si és procedent, d'acord amb el grau d'incompliment del compromís d'inserció o contractació.
  
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció; l'alteració d'alguna de les característiques essencials del projecte aprovat; la variació de la finalitat de l'actuació o la falta de justificació de l'acció donaran lloc a la incoació per l'òrgan competent per a la concessió de les ajudes del corresponent procediment que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida, o de les condicions exigides per a la concessió en la resolució d'aprovació.
  
- Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.
  
- Qualsevol altre motiu que perjudique el fi últim pel que la subvenció haja sigut concedida i, en particular, l'incompliment dels criteris emanats d'esta orde.
  
- La falsedat de les dades contingudes en la declaració prevista en l'apartat 1 de l'article 13 d'esta orde.
  
- L'obstaculització de les actuacions de seguiment i control per la Conselleria d'Economia Hisenda i Ocupació, o l'incompliment de les obligacions d'informació de dades.
  
- La utilització de l'alumnat per a fins distints dels establits en el programa formatiu, o la vulneració de les normes que, en relació amb la realització de les activitats programades, estiguen en cada cas vigents.
  
Tot això sense perjuí del que preveu el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Orde Social.
  
Capítol III
  
Normes relatives a la realització de les accions formatives
  
Article 15. Tècnics d'enllaç
  
El director territorial d'Ocupació corresponent assignarà a cada una de les entitats col·laboradores un tècnic que actuarà com a interlocutor entre estes i la citada direcció territorial a fi d'agilitzar la gestió.
  
El citat tècnic tindrà entre les seues funcions:
  
- Informar l'entitat col·laboradora per escrit dels tràmits que ha de seguir en desenvolupar el curs, així com del centre SERVEF d'ocupació a què ha de sol·licitar la preselecció dels alumnes.
  
- Estar informat de la realització de les proves de selecció i del seu contingut.
  
- Conéixer el començament i l'acabament de cada curs.
  
?Estar informat de les incidències succeïdes en cada curs.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenvolupament de l'acció, proposant les mesures oportunes a l'entitat col·laboradora o a la direcció territorial d'Ocupació si és procedent, inclosa la suspensió cautelar de l'acció formativa.
  
- Informar l'alumnat de la possibilitat d'acudir al seu centre SERVEF, una vegada finalitzada l'acció com a apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 16. Selecció de l'alumnat
  
1. L'entitat sol·licitant determinarà el perfil general de les persones participants en l'acció formativa.
  
2. En el supòsit de realitzar-se un procés de selecció, l'entitat sol·licitant haurà de tindre el personal tècnic, extern o intern, adequat que requerisca el procés de selecció dels participants a l'acció formativa.
  
3. Finalitzat el procés de selecció, es confeccionarà un acta firmada pel responsable d'este procés i el representant legal del beneficiari en què figuraran els noms d'aquelles persones que hagen superat les proves, les que hagen sigut seleccionades per a realitzar el curs i les reserves.
  
Article 17. Realització dels cursos
  
Els cursos hauran de finalitzar abans de l'1 de novembre de 2002.
  
Article 18. Inici del curs
  
1. És preceptiva la comunicació fefaent a la Direcció Territorial d'Ocupació per part de l'entitat beneficiària de la data d'inici de cada curs amb indicació de l'horari, que no serà superior a sis hores diàries, tot això abans de la citada data, comunicació que haurà de tindre lloc en el termini màxim d'un mes des de la notificació de la resolució de concessió. Serà necessari que en el moment d'iniciar-se el curs, el nombre d'alumnes assistents siga, com a mínim, de sis, excepte en el cas de la modalitat semipresencial.
  
2. L'entitat disposarà de 15 dies naturals des del començament de l'acció formativa per a remetre a la direcció territorial d'Ocupació que corresponga la següent documentació:
  
- L'acta de selecció, que contindrà: especialitat, horari, lloc d'impartició i llista d'alumnes seleccionats, reserves i no admesos, així com les actuacions realitzades respecte de la selecció dels alumnes.
  
- La llista de participants que comencen l'acció, el nombre de la qual no podrà sobrepassar l'assenyalat en la resolució de concessió, així com del personal docent i el seu currículum.
  
- La pòlissa de l'assegurança d'accidents de l'alumnat, o si no n'hi ha, la carta de garanties d'este, que serà sempre sense franquícia i que comprendrà almenys la següent cobertura:
  
· Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, incloent el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
· Indemnització mínima de 12.020,24 euros per mort o invalidesa permanent derivats d'un accident en el curs o en el desplaçament.
  
· Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la citada incapacitat i fins a un màxim d'un any. La indemnització mínima serà de sis euros diaris.
  
L'entitat col·laboradora estarà obligada a mantindre la cobertura en l'assegurança d'accidents durant tot el període lectiu en el que cada participant romanga d'alta en el curs.
  
Article 19. Control del desenvolupament del curs
  
1. Una vegada començat el curs i presentada la documentació anteriorment citada, l'entitat col·laboradora estarà obligada a aportar a la Direcció Territorial d'Ocupació corresponent la següent documentació, d'acord amb les instruccions que li seran notificades abans de l'inici del curs:
  
- Control d'assistència mensual que continga la firma diària de l'alumnat assistent.
  
- Parts d'alta i baixa produïts. L'entitat només podrà substituir les baixes produïdes per noves altes durant la primera meitat del curs.
  
- Comunicació d'incidències que es produïsquen en el desenvolupament de cada curs.
  
2. Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent i/o l'alumnat no estiguen presents.
  
- L'alumnat estiga sent dedicat a funcions distintes de la formació.
  
- El material de consum i/o els equips/dotacions no es corresponguen amb els aprovats en la resolució.
  
- El personal tècnic docent i/o l'alumnat no s'ajuste al perfil que s'haja indicat.
  
- S'incomplisca la normativa en matèria de seguretat i salut en el treball.
  
- Qualsevol altra causa que afecte al normal desenvolupament del curs.
  
Serà competent per a acordar la suspensió cautelar el director territorial d'Ocupació del SERVEF corresponent, prèvia audiència de l'interessat.
  
Article 20. Sobre la qualitat de la docència
  
Durant la impartició de cada curs es demanarà l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'estes.
  
Article 21. Acabament del curs
  
1. En el termini de 15 dies naturals des de la conclusió de cada curs es presentarà un acta que continga l'aprofitament final de l'alumnat assistent.
  
2. El Servici Valencià d'Ocupació i Formació expedirà el corresponent certificat d'aprofitament a les persones que hagen superat amb èxit el curs.
  
Capítol IV
  
Pràctiques no laborals
  
Article 22. Àmbit d'aplicació
  
Les accions formatives podran incloure, amb caràcter voluntari per a l'entitat organitzadora, un període de pràctiques no laborals que es realitzaran, sempre de forma presencial, en empreses com a part integrant de l'acció formativa.
  
Article 23. Objectius
  
Les pràctiques no laborals tenen com a objectius, entre altres:
  
- Facilitar la inserció laboral de l'alumnat participant en els tallers, mitjançant la realització de pràctiques en centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és procedent, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar-ne la futura inserció professional.
  
Article 24. Programa formatiu
  
L'entitat beneficiària elaborarà, d'acord amb el centre de treball en què es realitzen PNL, un programa formatiu en el qual necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament amb especificació dels aspectes següents:
  
· Activitats formativoproductives que han de servir per a executar o, si és procedent, completar la competència professional requerida en l'ocupació.
  
· Activitats d'avaluació que han de permetre a l'alumne demostrar la competència professional objecte d'acreditació, i a l'instructor del centre de treball obtindre prou evidència d'esta.
  
Article 25. Avaluació de la PNL
  
El centre de treball en què es realitze la PNL designarà un instructor per cada tres alumnes o fracció entre el personal qualificat d'esta, i les funcions del qual seran les següents:
  
- Supervisar i donar suport tècnic als alumnes en la realització de les pràctiques.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
Article 26. Funcions i tasques
  
El seguiment i l'avaluació de l'alumnat seran realitzats pel professorat de l'entitat beneficiària en col·laboració amb l'instructor del centre de treball.
  
Article 27. Període de realització
  
La PNL, en aquells casos en què estiga programada, es realitzarà en l'últim període del curs, i la duració estarà compresa entre el 15% i el 30% del nombre d'hores total.
  
Article 28. Relació alumne-centre de treball
  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a este efecte una relació laboral de contraprestació econòmica per servicis contractats. En este cas, es considerarà que l'alumne abandona el «programa formatiu» al centre de treball i haurà de comunicar este fet l'empresa o la institució col·laboradora al professor-tutor, que donarà de baixa este alumne, ja que la PNL i la contractació han de quedar perfectament delimitades.
  
3. L'alumnat estarà cobert, en tot cas, pel assegurança que fa referència l'article 18.2.
  
Article 29. Compensació econòmica a les empreses col·laboradores
  
Per la realització de pràctiques no laborals, les empreses privades col·laboradores podran percebre una compensació econòmica per alumne/hora de pràctica de 0,6 euros.
  
Article 30. Requisits
  
Les empreses als centres de treball de les quals estiguen previstes la realització de PNL hauran de complir el que seguix:
  
1. No distar més de 30 quilòmetres el centre de treball del centre formatiu.
  
2. Tindre personalitat jurídica distinta de la corresponent al citat centre formatiu.
  
3. Tindre una activitat principal que pertanya a sectors no relacionats amb la formació, excepte en el supòsit que la formació corresponga a la família professional de docència i investigació.
  
Capítol V
  
De la formació semipresencial
  
Article 31. Alumnat
  
En el supòsit que es preveja el desenvolupament de l'acció formativa en la modalitat semipresencial, el nombre d'alumnes per acció formativa estarà comprés entre 20 i 30.
  
Article 32. Metodologia d'impartició
  
Quan estiga prevista la impartició de l'acció formativa de manera semipresencial, haurà de preveure's en el projecte d'actuacions previst en l'article 7 la presència efectiva dels alumnes, que es farà en dos grups amb un màxim de 15, durant un període entre el 20% i el 40% de la duració del curs en els locals de l'entitat, i s'hi especificaran els procediments de control horari i de treball individual.
  
Així mateix, s'haurà d'indicar en el projecte d'actuacions mencionat per a la formació a distància, la plataforma informàtica que es vaja a utilitzar i que haurà de disposar dels elements mínims següents:
  
- Mòdul Gestor de Dades. Basat en un gestor que serà el nucli que permetrà organitzar la informació amb què treballar.
  
- Sistema Gestor de Materials Educatius/Formatius. Serà l'encarregat d'organitzar els materials que componen les distintes unitats curriculars: hiperdocuments, imatges, àudio, vídeo...
  
- Sistema de Gestió i Seguiment de l'Alumne. La seua missió consistirà a realitzar les tasques administratives corresponents a la gestió dels alumnes (accés a cursos, baixes...) i al seguiment de les activitats de l'alumne durant la realització d'un curs (mapes de navegació, llistat d'activitats...).
  
- Mòdul d'Autor. Permetrà al professor la creació d'unitats curriculars de forma senzilla. Entre les seues funcionalitats bàsiques cal destacar:
  
· Edició de documents html.
  
· Creació de materials audiovisuals per a ús prèvia demanda (mitjançant el Mòdul de Comunicació Audiovisual).
  
· Creació de protocols d'avaluació de l'alumne (mitjançant el Mòdul d'Avaluació).
  
· Creació de canals de comunicació.
  
· Creació d'espais de treball en grup (mitjançant el Mòdul de Treball Cooperatiu)
  
- Mòdul de Comunicació Audiovisual. Facilitarà la creació de canals i/o materials de comunicació audiovisual.
  
- Mòdul de Treball Cooperatiu. Permetrà la creació d'espais de treball virtuals compartits, tant per a professors com per a alumnes, que facilitaran els processos d'aprenentatge cooperatiu.
  
- Mòdul d'Avaluació. Facilitarà les tasques del professor/instructor en el procés d'avaluació dels alumnes i crearà diagnòstics basats en les dades arreplegades pel mòdul de seguiment i les avaluacions dissenyades mitjançant el Mòdul d'Autor.
  
- Mòdul de Recursos Auxiliars. Inclourà tots aquells recursos que es consideren necessaris com a eines auxiliars, per exemple:
  
· Correu electrònic i llistes de distribució.
  
· Biblioteca virtual.
  
· Buscadors, etc.
  
La tutorització es realitzarà en horari preestablit, del qual tindran coneixement els alumnes i haurà de ser notificat al tècnic d'enllaç. Durant l'horari de tutorització s'atendrà la formació a distància i, si és procedent, els alumnes que es desplacen en tal horari.
  
Article 33. Costs elegibles
  
En el supòsit que es preveja el desenvolupament de l'acció formativa en la modalitat semipresencial, els costs elegibles de l'article 11.1.A) i 11.1.B) d'esta orde no estaran subjectes als percentatges limitadors que s'hi preveuen.
  
Les hores de dedicació del professorat, en el cas de les hores de presència efectiva dels alumnes en la modalitat semipresencial, sempre que es justifique degudament, podran ser superiors a les hores de presència efectiva de cadascun dels alumnes, sense superar el doble de les hores lectives del curs.
  
Article 34. Quantia de la subvenció
  
1. En el cas de subvencions per a la realització d'accions formatives en la modalitat semipresencial, la quantia de la subvenció serà de huit euros per hora i alumne, distribuïdes de la següent manera:
  
- Part A: cinc euros per hora i alumne
  
- Part B: tres euros per hora i alumne.
  
En el cas de la part A, s'entendrà per hora el temps de dedicació del professor/tutor, i la subvenció pel mòdul «A» podrà pujar fins a un 200%, d'acord amb el que preveu el segon paràgraf de l'article anterior.
  
2. Els alumnes participants en una acció formativa realitzada en la modalitat semipresencial podran percebre una ajuda econòmica (part C) en concepte d'assistència per import de sis euros per dia realment assistit.
  
Disposicions Addicionals
  
Primera
  
De conformitat amb el que preveu la Llei 10/2001, de 27 de desembre de 2001, de Pressuposts de la Generalitat Valenciana per a l'any 2002, l'import global destinat per a la concessió de les ajudes previstes en esta orde a càrrec del programa pressupostari 322.20, Formació Professional Ocupacional, línia T4166000, serà de 462.340 euros.
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o, si no n'hi ha, que acredite per altres mitjans els requisits a què es referix el document.
  
Disposicions finals
  
Primera
  
Es faculta el director general del Servici Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa esta orde.
  
Segona
  
Esta orde entrarà en vigor al sendemà de la publicació en el Diari Oficial de la Generalitat Valenciana.
  
València, 17 de maig de 2002
  
El conseller d'Economia, Hisenda i Ocupació,